Introduktion
Forfattere: Kurt Christensen
Tidsskrift: dttk (15-08-2024)

## INTRODUKTION

Velkommen til et nyt og spændende nummer af DTTK! Da jeg forud for denne introduktion gennemlæste de bragte artikler, slog det mig igen, hvor omfattende det teologiske univers er. Der er, som mange andre i tidens løb har gjort opmærksom på, stort set intet i tilværelsen, som ikke er teologisk relevant og interessant.

Nærværende nummer rummer to forskningsartikler, tre perspektivartikler og diverse boganmeldelser. Første forskningsartikel, af Knut Alfsvåg:  »Etikk  som  fristelse?  Til  forståelsen  av  Første  Mosebok  3,5«, tager afsæt i Guds mærkelige advarsel til Adam i 1 Mos 2,16f: »Du må spise af alle træerne i haven. Men træet til kundskab om godt og ondt må du ikke spise af, for den dag du spiser af det, skal du dø!«. Hvordan skal det forstås? Kan det virkelig passe, at kundskab om godt og ondt skulle være noget negativt? Karl Barth forstår udsagnet på den måde, at ønsket om en rationel begrundelse af etikken udgør en fristelse. Men holder det stik? Det undersøger Alfsvåg ved først at se på udsagnet i en bibelsk sammenhæng. Dernæst fokuseres der på Luthers og ikke mindst Barths opfattelse af sagen, inden Alfsvåg konkluderer, at Barth hverken har helt ret eller tager helt fejl.

Den  anden  forskningsartikel,  af  Karl  Olav  Sandnes:  »Fra  foraktet potpurri til teologisk kunstværk: Om Eudokias Homerocentones «,  skildrer, som titlen antyder, den ændrede vurdering af kejserinde Eudokias dekonstruktion  af  datidens  mest  betydningsfulde  tekster Illiaden  og Odysseen med henblik på at forkynde det kristne evangelium.

Udgangspunktet i antikken var, at Homer har skrevet om stort set alt vedrørende menneskers liv således, at det blot drejer sig om den rette tolkning. Og Eudokia har derfor tilsyneladende tænkt, at så kan Homer vel også forkynde evangeliet. Sandnes viser, hvordan Eudokia i den forbindelse benytter Homer til at udtale sig om tre teologiske temaer: kvinderne, hjemrejsen og kampen.

Lausannebevægelsens fjerde verdenskongres skal finde sted i Seoul i september 2024. Den første perspektivartikel: »Lausanne 4 - lad kirken proklamere og demonstrere Kristus sammen « af Bodil Skjøtt og Simon Hølmkær Mejdahl introducerer os til denne begivenhed. Artiklen be- skriver Lausanne-bevægelsens historie, Lausanne-pagten, Cape-Townerklæringen med mere og giver en forsmag på, hvad der bliver det specielle og karakteristiske ved Seoul-konferencen.

Den anden perspektivartikel: »Demens og teologi« af Carsten Haugaard Nielsen spørger, som undertitlen signalerer, »Hvad kan teologien give demens, og hvad kan demens give teologien?« - og påviser, at demens og teologi på en række områder har mere med hinanden at gøre, end man umiddelbart skulle tro.

Tredje og sidste perspektivartikel, skrevet af Emil Børty Nielsen, giver »Et perspektiv på det komplekse forhold mellem videnskab og tro«. Nielsen vælger at fokusere på forholdet mellem universitet og kirke og undersøger i den forbindelse tre begrebsmæssige strukturer, som er fælles for universitet og kirke: 1. fakta og værdi, 2. empiri, metafysik og eksistens, og 3. sikkerhed - usikkerhed. Og artiklens hovedkonklusion er, lidt kryptisk sagt, at både videnskab og tro indeholder videnskab og tro.

Traditionen tro afsluttes nummeret med flere boganmeldelser.

God læselyst!

Kurt Christensen

Gæsteredaktør